《金缕曲 自题生香馆词后并寄林风、畹兰》
清代·李佩金

往事思量遍。镜台前、双眉青斗，几时曾展。费尽心魂词百首，蚕老尚馀残茧。

认满纸、泪痕犹泫。珍重寄君红豆句，镇相思、何日还相见。

知两地，共肠断。

三年悔煞耽文翰。到而今、残缄剩墨，依然焚砚。骨肉远离知己别，对景不胜凄怨。

料此恨、古今难免。烟水家山无恙在，到江南、重觅当时伴。

算如今，无他愿。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。